**Αθήνα:** 20.10.2025

**Αρ. Πρωτ.:** 1365

**ΔΕΛΤΙΟ ΤΥΠΟΥ**

**Παρέμβαση Ε.Σ.Α.μεΑ.: Χωρίς σχολικό νοσηλευτή στη Νάξο!**

Με πολύ σοβαρά προβλήματα έχει ξεκινήσει η φετινή σχολική χρονιά, ειδικά για τους μαθητές με αναπηρία, χρόνιες ή/και σπάνιες παθήσεις και με ειδικές εκπαιδευτικές ανάγκες, όπως δηλώνουν χιλιάδες αγανακτισμένοι γονείς σε όλη τη χώρα. Η ΕΣΑμεΑ έχει παρέμβει άμεσα τόσο για [τα κενά στα σχολεία](https://www.esamea.gr/el/article/kataggelies-gia-kena-kai-elleipseis-sthn-ekpaideysh-diamartyries-gonewn-mathhtwn-me-anaphria-se-olh-th-xwra) όσο και για τις [μετακινήσεις των μαθητών](https://www.esamea.gr/el/article/sto-idio-ergo-theates-edw-kai-xronia-me-tis-metakinhseis-mathhtwn-me-anaphria-apo-kai-pros-ta-sxoleia-toys) από την έναρξη της σχολικής χρονιάς. Συνεχίζει και θα συνεχίσει να διεκδικεί την απρόσκοπτη συμμετοχή του συνόλου των μαθητών με αναπηρία, χρόνιες ή/και σπάνιες παθήσεις και με ειδικές εκπαιδευτικές ανάγκες στην εκπαίδευση σε συνθήκες **ασφάλειας** και **αξιοπρέπειας**, χωρίς εμπόδια και αποκλεισμούς, όπως επιτάσσουν το Σύνταγμα της χώρας, η Σύμβαση του ΟΗΕ για τα Δικαιώματα του Παιδιού, η Διεθνής Σύμβαση του ΟΗΕ για τα Δικαιώματα των ατόμων με αναπηρία (Ν.4074/2012).

Μέσω της υπηρεσίας της ΕΣΑμεΑ «Διεκδικούμε Μαζί» που καθημερινά παρέχει πληροφορίες, υποστήριξη και ενδυνάμωση, στάλθηκε επιστολή προς την υπουργό Παιδείας Σοφία Ζαχαράκη για ακόμη ένα πολύ σοβαρό περιστατικό:

Η υπηρεσία έγινε αποδέκτης επιστολής διαμαρτυρίας πατέρα παιδιού με βαριά αναπηρία που φοιτά για δεύτερη χρονιά στο Ειδικό Νηπιαγωγείο Νάξου.

Πιο συγκεκριμένα, στην επιστολή του κυρίου Κ.Α.-Μ., αναφέρονται πολύ σοβαρά ζητήματα που αφορούν στη φοίτηση του παιδιού στο εν λόγω σχολείο που **παραβιάζουν κατάφορα το δικαίωμά του στην εκπαίδευση**. Λόγω των σοβαρών προβλημάτων υγείας του παιδιού, η ύπαρξη Σχολικού Νοσηλευτή κρίνεται άκρως επιτακτική καθώς πρόκειται για ένα παιδί που αδυνατεί να αυτοεξυπηρετηθεί ακόμη και για τις βασικές του ανάγκες. Λόγω του ότι μέχρι και σήμερα αυτό δεν έχει καταστεί εφικτό, καθώς υπάρχει έλλειψη Σχολικού Νοσηλευτή (!), η φοίτηση του παιδιού κρίνεται αδύνατη με αποτέλεσμα την παραμονή του στο σπίτι, εμποδίζοντας την απαραίτητη για τα παιδιά διαδικασία κοινωνικοποίησης, την ώρα που όλα τα παιδιά της ηλικίας του φοιτούν στο σχολείο.

Η ΕΣΑμεΑ ζητά την ΑΜΕΣΗ παρέμβαση του υπουργείου για την τοποθέτηση Σχολικού Νοσηλευτή για το παιδί με αναπηρία στο Ειδικό Νηπιαγωγείο Νάξου, ώστε να συνεχίσει απρόσκοπτα τη φοίτησή του εκεί, καθώς και για τη διασφάλιση της θέσης του καθ’ όλη τη διάρκεια φοίτησης του παιδιού.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |